b'\n_START_ARTICLE_\nPu\xc5\xa1ies mediena\n_START_PARAGRAPH_\nPu\xc5\xa1ies mediena\xc2\xa0\xe2\x80\x93 mediena gaminama i\xc5\xa1 pu\xc5\xa1\xc5\xb3 (Pinus) genties med\xc5\xbei\xc5\xb3 ir priskiriama spygliuo\xc4\x8di\xc5\xb3 med\xc5\xbei\xc5\xb3 medienai kaip ir egl\xc4\x97, k\xc4\x97nis, maumedis ar kukmedis. Europoje, prakti\xc5\xa1kai visa mediena \xc5\xa1iuo pavadinimu gaunama i\xc5\xa1 paprastosios pu\xc5\xa1ies (Pinus sylvestris). Taip pat yra ir kit\xc5\xb3 pu\xc5\xa1\xc5\xb3 r\xc5\xab\xc5\xa1i\xc5\xb3, kuri\xc5\xb3 mediena naudojama \xc4\xafvairiose srityse. Tarp toki\xc5\xb3 r\xc5\xab\xc5\xa1i\xc5\xb3 b\xc5\xabt\xc5\xb3 kedrin\xc4\x97 pu\xc5\xa1is (Pinus cembra), veimutin\xc4\x97 pu\xc5\xa1is (Pinus strobus) ir vis da\xc5\xbeniau, d\xc4\x97l atsparumo u\xc5\xbeter\xc5\xa1tam orui, auginama juodoji pu\xc5\xa1is (Pinus nigra).\n_START_SECTION_\n\xc5\xbdym\xc4\x97jimas ir reik\xc5\xa1m\xc4\x97\n_START_PARAGRAPH_\nPu\xc5\xa1ies mediena \xc4\xaf prekyb\xc4\x85 patenka labai skirtingais pavadinimais. Kai kurie i\xc5\xa1 j\xc5\xb3 sutampa su med\xc5\xbei\xc5\xb3 pavadinimais, pvz., paprastoji pu\xc5\xa1is, mi\xc5\xa1kin\xc4\x97 pu\xc5\xa1is, sm\xc4\x97lynin\xc4\x97 pu\xc5\xa1is, baltoji pu\xc5\xa1is. Vokietijoje, Austrijoje ar \xc5\xa0veicarijoje parduodama mediena \xc5\xa1iaurin\xc4\x97 pu\xc5\xa1is, paprastai b\xc5\xabna atve\xc5\xbeta i\xc5\xa1 Skandinavijos ar Rusijos. Kiti pavadinimai nusakantys kilm\xc4\x99\xc2\xa0\xe2\x80\x93 lenki\xc5\xa1ka pu\xc5\xa1is ar pr\xc5\xabsi\xc5\xa1ka pu\xc5\xa1is._NEWLINE_Pu\xc5\xa1ies mediena yra antroji pagal populiarum\xc4\x85 (po egl\xc4\x97s) Centrin\xc4\x97je Europoje. Lietuvoje pu\xc5\xa1yn\xc5\xb3 u\xc5\xbeimami plotai sudaro 38\xc2\xa0% vis\xc5\xb3 mi\xc5\xa1k\xc5\xb3. Eglynai (20\xc2\xa0%) yra tik tre\xc4\x8dioje vietoje po ber\xc5\xbeyn\xc5\xb3 (22\xc2\xa0%). Did\xc5\xbeiausi pu\xc5\xa1yn\xc5\xb3 masyvai driekiasi Dz\xc5\xabkijoje ir Auk\xc5\xa1taitijoje. Europoje ir \xc5\xa0iaur\xc4\x97s Azijoje pu\xc5\xa1is yra viena svarbiausi\xc5\xb3 med\xc5\xbei\xc5\xb3 r\xc5\xab\xc5\xa1i\xc5\xb3 mi\xc5\xa1kininkyst\xc4\x97je, d\xc4\x97l jos paplitimo ir plataus panaudojimo.\n_START_SECTION_\nSavyb\xc4\x97s\n_START_PARAGRAPH_\nDauguma pu\xc5\xa1\xc5\xb3 i\xc5\xa1augina tiesius, auk\xc5\xa1tus, cilindro formos kamienus, bet j\xc5\xb3 forma gali priklausyti nuo augimviet\xc4\x97s regiono ir ekologin\xc4\x97s b\xc5\xabkl\xc4\x97s. Priklausomai nuo regiono kamienai gali b\xc5\xabti kreivi arba \xc5\xa1akoti, mediena gali b\xc5\xabti skersasluoksniuota. Kamieno ilgis be \xc5\xa1ak\xc5\xb3, esant optimalioms s\xc4\x85lygoms siekia 20\xc2\xa0m, kai bendras med\xc5\xbeio auk\xc5\xa1tis iki 48\xc2\xa0m, skersmuo 0,4\xe2\x88\x920,6\xc2\xa0m, kartais siekia 1 metr\xc4\x85. Gana nereiklios pu\xc5\xa1\xc5\xb3 r\xc5\xab\xc5\xa1ys auga labai greitai ir per metus gali u\xc5\xbeauginti 7,8 m\xc2\xb3/ha medienos per metus. Med\xc5\xbeiai kertami sulauk\xc4\x99 100\xe2\x88\x92120 met\xc5\xb3, auk\xc5\xa1tos kokyb\xc4\x97s medienai gauti kertamos daugiau nei 160 met\xc5\xb3 sulauk\xc4\x99 pu\xc5\xa1ys._NEWLINE_Pu\xc5\xa1ies branduolio mediena pagal spalv\xc4\x85 ai\xc5\xa1kiai skiriasi nuo balanos, skirtingai nei egl\xc4\x97s ir k\xc4\x97nio. Balanos storis\xc2\xa0\xe2\x80\x93 2\xe2\x88\x9210\xc2\xa0cm, spalva\xc2\xa0\xe2\x80\x93 gelsva arba rausvai balta, tuo tarpu branduolio spalva \xc5\xa1vie\xc5\xbeiame pj\xc5\xabvyje\xc2\xa0\xe2\x80\x93 rausvai geltona ir b\xc4\x97gant laikui tams\xc4\x97ja iki rausvai rudos ar raudonai rudos spalvos. Riev\xc4\x97s lengvai atskiriamos viena nuo kitos, o j\xc5\xb3 plotis apie 3\xc2\xa0mm, nors j\xc5\xb3 plotis gali svyruoti nuo 1\xc2\xa0mm iki 1\xc2\xa0cm, priklausomai nuo augimviet\xc4\x97s. Senesn\xc4\x97 mediena raudonai ruda ir tamsesn\xc4\x97 nei jauna. Derv\xc5\xb3 kanalai labiau i\xc5\xa1siskiria nei egl\xc4\x97s ar maumed\xc5\xbeio ir matomi plika akimi._NEWLINE_Pu\xc5\xa1ies mediena yra vidutinio tankio\xc2\xa0\xe2\x80\x93 520 kg/m\xc2\xb3 esant 12\xe2\x88\x9215\xc2\xa0% dr\xc4\x97gniui ir tai yra gana sunki mediena lyginant su kitais spygliuo\xc4\x8diais. Mechanin\xc4\x97s savyb\xc4\x97s, lyginant su egle, yra labai geros. Did\xc4\x97jant rievi\xc5\xb3 plo\xc4\x8diui did\xc4\x97ja tankis, tuo tarpu mechanin\xc4\x97s savyb\xc4\x97s ma\xc5\xbe\xc4\x97ja. Tvirtumas ir nedidelis polinkis lenkiant taip pat yra teigiamos \xc5\xa1ios medienos savyb\xc4\x97s._NEWLINE_Pu\xc5\xa1ies branduolio mediena pasi\xc5\xbeymi vidutiniu ar ne\xc5\xbeymiu atsparumu ardantiems med\xc5\xbeio grybams. Tai rei\xc5\xa1kia, kad ji gali b\xc5\xabti naudojama neapdirbta konstruojant laikan\xc4\x8di\xc4\x85sias pastat\xc5\xb3 konstrukcijas kur galima dr\xc4\x97gm\xc4\x97, ta\xc4\x8diau be tiesioginio kontakto su \xc5\xbeeme ar tiesiogini\xc5\xb3 krituli\xc5\xb3. Mediena yra gana atspari medgrau\xc5\xbeiams, tokiems kaip naminis \xc5\xabsuotis ar naminis skaptukas. Balana, atvirk\xc5\xa1\xc4\x8diai, lengvai pa\xc5\xbeeid\xc5\xbeiama medienos gryb\xc5\xb3 ir vabzd\xc5\xbei\xc5\xb3, tod\xc4\x97l naudojat i\xc5\xa1or\xc4\x97je reikia j\xc4\x85 apdirbti specialiomis chemin\xc4\x97s apsaugos med\xc5\xbeiagomis. Dr\xc4\x97gnai balanai, kurios dr\xc4\x97gnis didesnis kaip 25\xc2\xa0%, lengvai gali pakenkti medienos m\xc4\x97lis, kuris nekei\xc4\x8dia mechanini\xc5\xb3 medienos savybi\xc5\xb3, bet gadina i\xc5\xa1orin\xc4\xaf vaizd\xc4\x85 ir gali \xc4\xaftakoti imlum\xc4\x85 dr\xc4\x97gmei. Be to grybelis, d\xc4\x97l kurio atsiranda medienos m\xc4\x97lis, gali pakenkti medienos dangai, tokiu b\xc5\xabdu keldamas medienos irimo gr\xc4\x97sm\xc4\x99._NEWLINE_Pu\xc5\xa1ies mediena yra lengvai pjaunama, obliuojama, frezuojama, suleid\xc5\xbeiama ir kitaip apdirbama, nesunkiai sujungiama medvar\xc5\xbe\xc4\x8diais, vinimis, lengvai klijuojama. Taip pat lengvai da\xc5\xbeoma ir beicuojama, nors didel\xc4\x97 derv\xc5\xb3 koncentracija gali neigiamai paveikti \xc5\xa1iuos procesus.\n_START_SECTION_\nStatybin\xc4\x97 med\xc5\xbeiaga\n_START_PARAGRAPH_\nPu\xc5\xa1ies mediena prekyboje gali b\xc5\xabti r\xc4\x85st\xc5\xb3, pjautin\xc4\x97s medienos ar luk\xc5\xa1to pavidalu, be to, ji naudojama gaminant dirbtines med\xc5\xbeiagas i\xc5\xa1 med\xc5\xbeio, tokias kaip fanera ir med\xc5\xbeio dro\xc5\xbeli\xc5\xb3 plok\xc5\xa1t\xc4\x97 su dideliu pu\xc5\xa1ies kiekiu. Kita sfera, kurioje naudojama pu\xc5\xa1ies ir kit\xc5\xb3 spygliuo\xc4\x8di\xc5\xb3 mediena\xc2\xa0\xe2\x80\x93 popieriaus ir celiulioz\xc4\x97s gamyba. D\xc4\x97l ilgesni\xc5\xb3, nei lapuo\xc4\x8di\xc5\xb3 medienos plau\xc5\xa1\xc5\xb3, pu\xc5\xa1ies plau\xc5\xa1ai lengviau persisuka, o tai didina popieriaus tvirtum\xc4\x85._NEWLINE_Kaip statybin\xc4\x97 ir konstrukcij\xc5\xb3 med\xc5\xbeiaga pu\xc5\xa1is naudojama tiek vidaus, tiek i\xc5\xa1or\xc4\x97s statybos darbuose. Ji naudojama nam\xc5\xb3 stog\xc5\xb3 konstrukcijoms, apdailai, tur\xc4\x97klams, laiptams, sien\xc5\xb3 karkasams, grindims, luboms, langams, durims ir vartams. Impregnuota pu\xc5\xa1is naudojama fasad\xc5\xb3 apdailai, teras\xc5\xb3 dangai ir kitiems tikslams, tokiems kaip vaik\xc5\xb3 \xc5\xbeaislams, tvoroms, pav\xc4\x97sin\xc4\x97ms ir kitiems tikslams sodyb\xc5\xb3 ir gamtovaizd\xc5\xbeio formavime. Taip pat gaminami stiebai, poliai, stulpai ir kiti lauko statybos gaminiai, ypatingai kalamieji ir atraminiai poliai, naudojami u\xc5\xbetvank\xc5\xb3, uost\xc5\xb3 statyboje ir kalnakasyboje. Be to, pu\xc5\xa1is naudojama pab\xc4\x97gi\xc5\xb3 gamyboje._NEWLINE_Pu\xc5\xa1is naudojama gaminant baldus; naudojama kaip vientisi medienos elementai arba dirbtin\xc4\x97 med\xc5\xbeiaga vidin\xc4\x97ms bald\xc5\xb3 detal\xc4\x97ms ir kaip pagrindin\xc4\x97 mediena nesud\xc4\x97tiniems baldams, luk\xc5\xa1tas naudojamas i\xc5\xa1oriniam dizainui. \xc5\xa0i mediena naudojama d\xc4\x97\xc5\xbei\xc5\xb3, pad\xc4\x97kl\xc5\xb3, konteineri\xc5\xb3, statini\xc5\xb3 ir kit\xc5\xb3 talpykli\xc5\xb3 gamybai. Med\xc5\xbeio vata taip pat gaminama i\xc5\xa1 pu\xc5\xa1ies medienos.\n_START_SECTION_\nKuras\n_START_PARAGRAPH_\nPu\xc5\xa1ies mediena, kurios \xc5\xa1ilumin\xc4\x97 vert\xc4\x97 1700 kWh/m\xc2\xb3, yra vidutinio kaitrumo malka, i\xc5\xa1 jos gamina ir granuli\xc5\xb3 ar briket\xc5\xb3 pavidalo kur\xc4\x85. Mi\xc5\xa1ko kirtime ir gamyboje susidar\xc4\x99 pu\xc5\xa1in\xc4\x97s atliekos naudojamos \xc5\xa1ilumin\xc4\x97se elektrin\xc4\x97se, kurios energij\xc4\x85 gauna k\xc5\xabrendamos biologines atliekas.'